Fredag fik Mathias Filtenborg fra Hadsund den fornemme gave 'Dronningens Ur', der er en hædersbevisning, som tildeles værnepligtige fra Den Kongelige Livgarde ved afslutningen af tjenestetiden.

Solen skinnede fra en skyfri himmel, da Mathias Filtenborg Laustsen fra Hadsund fredag modtog stor hæder i form af "Dronningens Ur". Det foregik til årsdagsparaden på Livgardens Kaserne, hvor Hendes Majestæt Dronningen takkede for god tjeneste i Den Kongelige Livgarde. Her fik Mathias Filtenborg Laustsen overrakt "Dronningens Ur", som bliver givet til én særligt udvalgt ved hvert værnepligts-hold. - Jeg blev meget overrasket, men jeg er også virkelig glad, siger han. Godt kammeratskab Den 21-årige nordjyde er på demokratisk vis blevet udpeget af de foresatte og kammeraterne i fællesskab, idet der lægges vægt såvel på god soldatertjeneste som på udvist kammeratskab. - Jeg er meget glad og stolt over, at der er blevet sat pris på mit arbejde. Det er jo den største hæder, man kan få som garder, fortæller han, og understreger, at det også er med en vis ydmyghed, han modtager uret: - Det kom som en stor overraskelse. Der er jo mange andre dygtige kandidater - også på mit vagthold. Mathias Filtenborg Laustsen modtager uret, fordi han "gennem hele sin værnepligt har vist sig som en god kammerat, der altid er opsøgende og hjælpsom over for sine kammerater og kollegaer. Han bidrager altid med godt humør både i fritiden og på vagterne". Han blev indstillet af sine kammerater på tværs af vagthold og denne indstilling støttes af hans befalingsmænd. Fik et chok - men familien vidste det For Mathias Filtenborg Laustsen kom det som en stor overraskelse, at han skulle modtage '"Dronningens Ur". Faktisk stod han i paraden, da han blev prikket på skulderen. - Jeg fik et kæmpe chok, da chefen for vagtkompagniet kom og spurgte, om jeg gik med ur. For så kunne jeg godt tage det af, når jeg lige om lidt skulle modtage "Dronningens Ur". Jeg tænkte bare, det er løgn. Det kom også bag på den 21-årige nordjyde, at familien var mødt op for at ønske tillykke. - De har vidst det i en måned, men jeg har ikke anet det mindste uråd, fortæller Mathias Filtenborg Laustsen. Han har fire uger tilbage af sin værnepligt, hvor han passer på Kongehuset og de kongelige slotte. Men i dag - fredag - holder han fri. - Jeg skal bare nyde dagen med min familien. Der er jo solskin, og så skal vi ud at spise. Når Mathias Filtenborg vender tilbage tilbage til det nordjyske er planen, at han vil studere maskinmester i Frederikshavn.